****

**R E P U B L I K A H R V A T S K A**

**PRIMORSKO GORANSKA ŽUPANIJA**

**GRAD KRALJEVICA**

GRADONAČELNIK

KLASA: 400-06/21-01/1

URBROJ: 2170-8-01-22-24

Kraljevica, 20. ožujka 2022.

**GRADSKOM VIJEĆU GRADA KRALJEVICE**

Na temelju članka 44. stavak 6. podstavak 1. Statuta Grada Kraljevice (“Službene novine Grada Kraljevice" broj 4/14, 5/14 – ispravak Statuta, 5/15, 4/16, 1/18, 3/18 – pročišćeni tekst, 1/20, 4/20 – pročišćeni tekst, 2/21) dostavljam na usvajanje

**prijedlog Odluke o I. izmjenama i dopunama Proračuna za 2022. godinu i projekcija za 2023. i 2024. godinu**

**PRAVNA OSNOVA ZA DONOŠENJE AKTA**

Prijedlog Odluke o I. Izmjenama i dopunama Proračuna Grada Kraljevice za 2022. godinu sastavljena je na temelju Zakona o proračunu (Narodne novine“ broj 87/08, 136/12 i 15/15), Pravilnika o proračunskom računovodstvu i računskom planu („Narodne novine“ broj 124/14, 115/15, 87/16, 3/18, 126/19, 108/20) i člankom 24. Odluke o izvršavanju proračuna Grada Kraljevice za 2022. godinu (Službene novine Grada Kraljevice broj 11/21).

**OSNOVNA PITANJA I PRIKAZ STANJA KOJE SE UREĐUJE AKTOM**

Temeljem članka 43. Zakona o proračunu (“Narodne novine” broj 87/08, 136/12 i 15/15) i članka 44. stavak 6. podstavak 1. Statuta Grada Kraljevice (“Službene novine Grada Kraljevice" broj 4/14, 5/14 – ispravak Statuta, 5/15, 4/16, 1/18, 3/18 – pročišćeni tekst, 1/20 i 4/20 – pročišćeni tekst) Gradonačelnik Grada Kraljevice utvrđuje

1. prijedlog Odluke o I. Izmjenama i dopunama Proračuna Grada Kraljevice za 2022. godinu (u daljnjem tekstu Proračun)
2. prijedlog I. Izmjena i dopuna Programa gradnje objekata komunalne infrastrukture na području Grada Kraljevice za 2022. godinu
3. prijedlog I. izmjene i dopune Programa javnih potreba u kulturi Grada Kraljevice za 2022. godinu
4. prijedlog I. izmjena i dopuna Odluke o izvršenju Proračuna Grada Kraljevice za 2022. godinu.

i dostavlja ih Gradskome vijeću na usvajanje uz obrazloženja u nastavku teksta.

1. **prijedlog Odluke o I. Izmjenama i dopunama Proračuna Grada Kraljevice za 2022. godinu i projekcije za 2023. i 2024. godinu**

Proračun Grada Kraljevice za 2022. godinu, kao i Projekcije proračuna za 2022. i 2023. godinu usvojen je na sjednici Gradskog vijeća Grada Kraljevice dana 01. prosinca 2021. godine i objavljen je u „Službenim novinama Grada Kraljevice“ broj 11/21 od 02. prosinca 2021. godine.

Zakonom o proračunu propisano je da ukoliko tijekom proračunske godine zbog izvanrednih nepredviđenih okolnosti dođe do znatnije neusklađenosti planiranih prihoda i primitaka odnosno rashoda i izdataka proračuna, potrebno je izvršiti njihovo uravnoteženje. Uravnoteženje proračuna vrši se putem izmjena i dopuna, i to prema postupku identičnom za donošenje proračuna**.**

Proračun je „živo tkivo“ i tijekom godine događaju nam se prilike i zahtjevi na koji Grad mora odgovoriti. Svjesni smo vremena u kojem se nalazimo, od pandemija uzrokovane virusom COVID-19, rata u Ukrajini i prijetnji koji on potencijalno donosi, te velike inflacije. Ovaj rebalans Proračuna je upravo odgovor na enormno povećanje cijena građevinskog materijala i građevinskih radova s jedne strane i prilika koje su nam se ukazale s druge strane.

Najvažniji razlozi za izradu prijedloga I. Izmjena i dopuna Proračuna za 2022. godinu sljedeći:

1. potrebno je u Općem djelu Proračuna uskladiti prihode Proračuna s trenutnim ostvarenjem;
2. od trenutku donošenja Proračuna promijenili su se iznosi potrebni za realizaciju kapitalnih investicija u komunalnoj infrastrukturi i zato su potrebne korekcije;
3. novi kapitalni projekt
4. povećanje prihoda od kapitalnih pomoći temeljem prijenosa EU sredstava;

Proračun se sastoji od općeg i posebnog dijela. U nastavku teksta slijedi obrazloženje općeg dijela proračuna odnosno ukupnih prihoda/primitaka i rashoda/izdataka koji se predlažu I. izmjenama i dopunama Proračuna Grada Kraljevice za 2022. godinu, u odnosu na početni Proračun za 2022. godinu.

Odluka o izmjenama i dopunama Proračuna napisana je sukladno zakonskim propisima na razini podskupine računskog plana.

**PRIHODI:**

Planira se povećanje ukupnog prihoda i primitaka za 1.440.250,00 kn, odnosno 4,4%. Novi plan prihoda i primitaka Proračuna iznosi 34.282.360,00 kn. Promjene u prihodima i primicima mijenjaju se prema sljedećoj tablici:

|  |  |  |  |  |
| --- | --- | --- | --- | --- |
| **I. Izmjene i dopune proračuna za 2022. godinu** | | | |  |
|  |  |  |  |  |
| **KTO** | **Opis** | **Plan proračuna za 2022.godinu** | **Povećanje/ Smanjenje** | **I. Izmjene i dopune proračuna za 2022.** |
| 61 | Prihodi od poreza | 11.416.764,30 | 696.035,70 | 12.109.800,00 |
| 63 | Pomoći iz inozemstva i od subjekata unutar općeg proračuna | 7.891.245,70 | -545.395,70 | 7.345.850,00 |
| 64 | Prihodi od imovine | 1.739.800,00 | 1.000,00 | 1.740.800,00 |
| 65 | Prihodi od upravnih i administrativnih pristrojbi | 6.620.300,00 | 434.000,00 | 7.054.300,00 |
| 66 | Prihodi od prodaje proizvoda i robe te pruženih usluga i prihodi od donacija | 900.000,00 | 40.000,00 | 940.000,00 |
| 71 | Prihodi od prodaje neproizvedene dugotrajne imovine | 1.788.000,00 | 52.610,00 | 1.840.610,00 |
| 72 | Prihodi od prodaje proizvedene dugotrajne imovine | 1.585.000,00 | 765.000,00 | 2.350.000,00 |

*Skupina 61- Prihodi od poreza* - planirano je povećanje za 696.035,70 kuna. Ovo povećanje temelji se na prošlogodišnjem izvršenju proračuna.

*Skupina 63 - Pomoći iz inozemstva i od subjekata unutar općeg proračuna*– Ovo smanjenje odnosi se na rezultate natječaja Ministarstva mora, prometa i infrastrukture.

*Skupina 64 – Prihodi od imovine*– Povećanje od 1.000 kuna odnosi se na kamate na oročena sredstava i depozite po viđenju.

*Skupina 65 - Prihodi od upravnih i administrativnih pristojbi po posebnim propisima i naknada* – Izvršena je korekcija komunalne naknade, te prihoda DV Orepčići prema trenutnoj realizaciji. Očekujemo rast prihoda od komunalne naknade zbog slanja opomena i pokretanja postupka prisilne naplate.

*Skupina 66 – Prihodi od prodaje proizvoda i robe te pruženih usluga i prihodi od donacija –* Povećanje od 40.000,00 kuna odnosi se na povećanje očekivanih prihoda od Hrvatskih voda za uslugu naplate Naknade za uređenje voda.

*Skupina 71 - Prihodi od prodaje proizvedene nepoizvedene dugotrajne imovine* povećava se za 52.610,00 kuna zbog povećanja prihoda od prodaje zemljišta.

*Skupina 72 - Prihodi od prodaje proizvedene dugotrajne imovine* povećava se za 765.000,00 kuna zbog povećanja očekivanog prihoda od prodaje stanova u vlasništvu grada i prodaje grobnih mjesta.

**RASHODI:**

Planira se povećanje rashoda i izdataka za 1.440.250,00 kn, ukupno na iznos od 34.282.360,00 kn.

|  |  |  |  |  |
| --- | --- | --- | --- | --- |
| **I. Izmjene i dopune proračuna za 2022. godinu- Rashodi** | | | | |
|  |  |  |  |  |
| **KTO** | **Opis** | **Plan proračuna za 2022. godinu** | **Povećanje/ Smanjenje** | **I. Izmjene i dopune proračuna za 2022.** |
| 31 | Rashodi za zaposlene | 5.286.600,00 | -39.000,00 | 5.247.600,00 |
| 32 | Materijalni rashodi | 9.105.360,00 | -540.250,00 | 8.565.110,00 |
| 34 | Financijski rashodi | 83.000,00 | 0,00 | 83.000,00 |
| 35 | Subvencije | 1.303.000,00 | 0,00 | 1.303.000,00 |
| 36 | Pomoći dane u inozemstvo i unutar općeg proračuna | 1.207.300,00 | 0,00 | 1.207.300,00 |
| 37 | Naknade građanima i kućanstvima na temelju osiguranja | 767.000,00 | 0,00 | 767.000,00 |
| 38 | Ostali rashodi | 1.967.000,00 | -81.000,00 | 1.886.000,00 |
| 41 | Rashodi za nabavu proizvedene dugotrajne imovine | 1.052.500,00 | 294.000,00 | 1.364.500,00 |
| 42 | Rashodi za nabavu proizvedene dugotrajne imovine | 3.991.350,00 | -564.500,00 | 3.426.850,00 |
| 45 | Rashodi za dodatne ulaganja na nefinacijskoj imovini | 7.059.000,00 | 1.844.000,00 | 8.903.000,00 |
| 54 | Izdaci za otplatu glavnice primljenih kredita | 1.020.000,00 | 527.000,00 | 1.547.000,00 |

Rashodi se po programima mijenjaju kako slijedi:

|  |  |  |  |  |  |
| --- | --- | --- | --- | --- | --- |
| **I. Izmjene i dopune Proračuna za 2022. godinu- Rashodi po programima** | | | | |  |
|  |  |  |  |  |  |
| **Glava** | **Program** | **Naziv** | **Plan proračuna za 2022. godinu** | **Povećanje/ Smanjenje** | **I. Izmjene i dopune proračuna za 2022.** |
| 00101 | 1001 | Lokalna samouprava | 5.046.000,00 | 496.000,00 | 5.542.000,00 |
|  | 1002 | Javne potrebe u sportu i tehničkoj kulturi | 1.952.250,00 | 792.000,00 | 2.744.250,00 |
|  | 1003 | Javne potrebe u kulturi | 6.185.600,00 | 1.127.500,00 | 7.313.100,00 |
|  | 1004 | Javne potrebe u odgoju i obrazovanju | 4.005.510,00 | 13.000,00 | 4.018.510,00 |
|  | 1005 | Javne potrebe u socijalnoj skrbi i zdravstvu | 658.500,00 | -190.500,00 | 468.000,00 |
|  | 1006 | Razvoj civilnog društva | 303.500,00 | -50.000,00 | 253.500,00 |
|  | 1007 | Razvoj gospodarstva | 454.500,00 | 32.000,00 | 486.500,00 |
|  | 1008 | Vatrogastvo, zaštita i spašavanje | 536.000,00 | 0,00 | 536.000,00 |
|  | 1009 | Organiziranje linijskog prijevoza stanovništva | 1.303.000,00 | 0,00 | 1.303.000,00 |
|  | 1010 | Zaštita okoliša | 20.000,00 | 0,00 | 20.000,00 |
|  | 1011 | Razvoj i očuvanje pomorskog dobra | 2.138.500,00 | -43.250,00 | 2.095.250,00 |
|  | 1012 | Održavanje javne rasvjete | 1.185.000,00 | 0,00 | 1.185.000,00 |
|  | 1013 | Razvoj komunalne infrastrukture | 4.512.100,00 | -887.500,00 | 3.624.600,00 |
|  | 1014 | Prostorno uređenje i unapređivanje stanovanja | 2.031.000,00 | 151.000,00 | 2.182.000,00 |
|  | 1015 | Potpora poljoprivredi | 20.300,00 | 0,00 | 20.300,00 |
|  | 1016 | Zaštita potrošača | 3.000,00 | 0,00 | 3.000,00 |
| 00102 | 2001 | Vlastiti pogon | 342.500,00 | 0,00 | 342.500,00 |
|  | 2002 | Održavanje komunalne infrastrukture | 2.144.850,00 | 0,00 | 2.144.850,00 |

Troškovi u programu **Lokalne samouprave** se povećavaju za 496.000,00 kuna, odnosno za 9,8%. Dodana je pozicija Otplate glavnice primljenih zajmova iz državnog proračuna u iznosu od 527.000,00 kuna, što se odnosi na beskamatni zajam iz državnog proračuna sukladno Naputku o načinu isplate beskamatnog zajma jedinicama lokalne i područne (regionalne) samouprave, Hrvatskom zavodu za mirovinsko osiguranja i Hrvatskom zavodu za zdravstveno osiguranje („Narodne novine“ broj 46/2020) sukladno Odluci gradonačelnika od 23. travnja 2020. godine. Smanjenja je poticajna naknada- kazna, sukladno Uredbi o zaštiti okoliša za 31.000,00 kuna.

**Javne potrebe u sportu i tehničkoj kulturi** povećane su za 40,6%. Povećanje se odnosi na novi kapitalni projekt Uređenja pomoćnog igrališta „Milan Ružić Minta“ na Oštru u iznosu od 800.000,00 kuna. Temeljem inicijative i pisma namjere od strane NK Kraljevice, a podržano od strane Nogometnog saveza PGŽ-a i Hrvatskog nogometnog saveza krenuti će se u uređenje pomoćnog igrališta na Oštru. Grad će izvršiti pripremne radove za postavljanje travnjaka, dok će Hrvatski nogometni savez financirati postavljanje travnjaka. Vrijednost investicije se procjenjuje na 3.000.000,00 kuna.

U **Programu javnih potreba u kulturi** povećanje je za 18,2%. Početkom veljače je raspisana Javna nabava za Obnovu trga Zrinski- građevinski radovi. Nažalost zbog velike inflacije i povećanja cijena građevinskog materijala i radova najniža dobivena ponuda izvođača je premašila procijenjenu vrijednost za skoro dva milijuna kuna. Zbog važnosti projekta i velikog udjela sufinanciranja od strane EU, projekt će se realizirati, te je Grad morao odustati od drugih projekata kako bi zatvorio financijsku konstrukciju realizacije uređenja trga Zrinski.

Smanjenje u programu javnih potreba kultura se odnosi na Nabavu informatičke opreme za dom Šmrika, jer projekt nije prošao na natječaju Ministarstva kulture za opremanje domova. Također, kapitalni projekt Muzej brodogradnje i ribarstva je usklađen temeljem Odluke o dodjeli sredstava od prosinca 2021. godine.

Troškovi u **Programu odgoja i obrazovanja** povećavaju se za 13.000,00 kuna. Povećanje se odnosi na dobivenim ponudama opreme na projektu „Jedem zdravo, jedem ribu“. Projekt je financiran sredstvima Europske Unije.

**Program javne potrebe u socijalnoj skrbi i zdravstvu** smanjuje se za 190.500,00 kuna. U sklopu projekta Prevencija bolesti, promocija zdravlja zaprimljena je obavijest Hrvatskog zavoda za zapošljavanja, Ureda za financiranje i ugovaranje projekata Europske unije (KLASA: 102-06/20-03/21, URBROJ: 344-107/2-22-753 od 03. ožujka 2022. godine.  Obavijest o statusu projektnog prijedloga da za projektni prijedlog **Grada Bakra i partnera Grada Kraljevice, kodni broj: UP.02.2.1.08.0047** nije provedena administrativna provjera niti procjena kvalitete, budući da projektni prijedlog sukladno datumu i vremenu podnošenja na Poziv ne ulazi u dostupnu financijsku omotnicu. U Obavijesti se navodi da su pristigli projektni prijedlozi rangirani po načelu prvenstva prema datumu i vremenu podnošenja pojedinog projektnog prijedloga, sukladno kriteriju odabira propisanom u točci 6.2 Uputa za prijavitelje. Nadalje se navodi da je  zbog velikoga broja pristiglih projektnih prijedloga čija je vrijednost veća od financijskih sredstava dostupnih u okviru ovog Poziva, postupak dodjele sredstava proveden samo za one projektne prijedloge za koje je moguće osigurati financiranje u okviru ukupno dostupnih sredstava. Na isto je uložen Prigovor jer je projektni prijedlog predan u 9:00:08 sati, 30.11.2020. godine nakon otvaranja mogućnosti prijava u 9:00:00 sati 30.11.2020. godine.

**Program civilnog društva** umanjen je za 16,5%, odnosno za 50.000 kn i to radi odustajanja od Restauratorskog troškovnika za obnovu Crkve Sv. Nikole.

**Program razvoj gospodarstva** uvećan je za 7%, odnosno za 32.000 kn i to radi povećanja iznosa potrebnog za projektnu dokumentaciju „Hrvatske kuće vina“.

Kod **Programa razvoja i očuvanja pomorskog dobra** dolazi do smanjenja udjela od 2%. Grad Kraljevica se na Natječaj Ministarstva mora, prometa i infrastrukture prijavio dva projekta. Na natječaju je prošao projekt Rekonstrukcije gata na rtu Oštro, te su dobivena sredstva pomoći u iznosu od 300.000,00 kuna. Shodno tome je i smanjena pozicija Sanacije pomorskog dobra. Također, koncem 2021. godine je pristigla Odluka o odabiru projekta od strane FLAG-a TUNERA za dodjelu potpore u iznosu od 336.843,75 kuna za Izgradnju/rekonstrukciju tunera/straža u uvali Sansovo i uvali Carovo.

**Program razvoj komunalne infrastrukture.** Obrazloženje razvoja komunalne infrastrukture nalazi se u sklopu prijedloga I. Izmjena i dopuna Programa građenja komunalne infrastrukture na području Grada Kraljevice

**Program Prostornog uređenja i unaprjeđenja stanovanja** je uvećan za 151.000,00, a korekcija je sukladno Ugovoru s APN-om.

**Glava Vlastiti pogon**

U I. Izmjena i dopuna Proračuna za 2022. godinu nije došlo do promjene Programa održavanja komunalne infrastrukture na području Grada Kraljevice.

**b) prijedlog I. Izmjena i dopuna Programa građenja komunalne infrastrukture na području Grada Kraljevice za 2022. godinu**

Zakonom o komunalnom gospodarstvu propisano je da je programom potrebno odrediti građevine koje će se graditi radi uređenja neuređenih dijelova građevinskog područja, koje će se graditi u uređenim dijelovima građevinskog područja , koje će se graditi izvan građevinskog područja, te postojeće građevine komunalne infrastrukture koje će se rekonstruirati i način rekonstrukcije, građevine komunalne infrastrukture koje će se uklanjati, te druga pitanja koja su regulirana istoimenim zakonom.

Ovim programom određuju se građevne koje će se graditi radi uređenja neuređenih dijelova građevinskih područja, građevine komunalne infrastrukture koje će se graditi u uređenim dijelovima građevinskog područja i postojeće građevine komunalne infrastrukture koje će se rekonstruirati i način rekonstrukcije.

Prvim izmjenama programa gradnje komunalne infrastrukture Program donesen na sjednici održanoj dana 01.12.2021. zajedno s proračunom za 2022. godinu povećati će se za 3.490.900,00 kn.

Do promjena u Programu gradnje komunalne infrastrukture dolazi prvenstveno zbog činjenice da u provedenom postupku javne nabave za izvođenje građevinskih radova projekta uređenja trga Zrinskih u Kraljevici ponuđene vrijednosti svih dostavljenih ponuda ( elektroničke ponude putem EOJN dostavila su tri ponuditelja) premašuju procijenjenu vrijednost nabave. Uzrok velike razlike prvotno procijenjene vrijednosti (2.350.000,00 kn s PDV-om) i dobivenih ponuda (u rasponu od 4.119.152,50 do 4.997.321,12 kn s PDV-om) treba tražiti u velikom porastu cijene građevinskog materijala i proizvoda u zadnjih godinu dana što je stvorilo ozbiljne probleme na tržištu. Upravo je i Vlada Republike Hrvatske uvažavajući novonastale okolnosti donijela zaključak o postupanju radi ublažavanja posljedica poremećaja cijena građevinskog materijala i proizvoda ( NN 107/2021) kojim se pozivaju naručitelji na mogućnost određivanja promjenljive cijene ponude, te način njene izmjene tijekom izvršenja ugovora. Sukladno navedenim poremećajima prvotno procijenjena vrijednost projekta obnove trga Zrinskih izvođenje građevinskih radova više ne odgovara stanju na realnom tržištu što se nakon analize pristiglih ponuda može i zaključiti. Budući se u konkretnom slučaju radi o projektu „ Povežimo se baštinom “ sukladno Ugovoru o dodjeli bespovratnih sredstava za projekte financirane iz europskih strukturnih i investicijskih fondova kojim je sukladno financijskoj strukturi osigurano ukupno 3.418.800,00 kn od čega 2.760.213,79 kn bespovratnih sredstava s rokom izvršenja zaključno s 31.12.2022. godine nužno je osigurati od strane Grada Kraljevice dodatnih 1.098.000,00 kn kako ne bi došla u pitanje realizacija cjelokupnog projekta. Pri tome bitno je za naglasiti da je prema Posredničkom tijelu razine II., Središnjoj agenciji za financiranje i ugovaranje projekata europske unije zatraženo i u međuvremenu odobrena je prenamjena dijela sredstava namijenjenih za opremanje trga Zrinskih u vrijednosti 702.000,00 kn za uređenje trga Zrinskih. Iz navedenog razloga nužno je prolongirati izvršenje dijela prvotno zacrtanih investicija u programu građenja komunalne infrastrukture na području Grada Kraljevice za 2022. godinu. Prvenstveno se to odnosi na sanaciju oborinske odvodnje u Ulici M. Jurkovića i M. Šenoe gdje je inicijalno predviđen iznos od 486.500,00 kn koji se je u većem dijelu odnosio na izvođenje korigiran na iznos od 6.000,00 kn sa svrhom izrade Plana izvođenja radova i kompletiranja projektno tehničke dokumentacije. Drugi dio odnosi se na projekt ceste Stipčići koji je od prvotno zacrtane vrijednosti projekta od 338.000,00 kn korigiran na vrijednost od 38.000,00 kn za izradu projektne dokumentacije koja uostalom prethodi samom izvođenju, tako da se u konačnosti ne gubi na dinamici prvotno zacrtanog plana.

Nakon što je usaglašena trasa i pronađeno optimalno rješenje za ceste s pripadajućom oborinskom odvodnjom i budućim cjevovodom vodoopskrbe i odvodnje za što je predan zahtjev za ishodovanje građevinske dozvole za buduću izgradnju Ulice Podbanj III. Faze pristupilo se izradi projektne dokumentacije za javnu rasvjetu. Nakon provedenog postupka jednostavne nabave zaprimljena ponuda je manja od planom predviđene vrijednosti za 18.000,00 kn.

Planirana vrijednost održavanja pomorskog dobra s 980.000,00 kn je smanjena na vrijednost od 624.000,00 kn s obzirom da je u međuvremenu izrađena projektna dokumentacija za sanaciju postojećeg gata na rtu Oštro u Kraljevici za koju je dobivena projektantska procjena troškova u vrijednosti 454.000,00 kn s PDV-om , te je zaprimljena Odluka o dodjeli proračunskih sredstava namijenjenih za sufinanciranje sanacije i rekonstrukcije pomorskog dobra u općoj uporabi u 2022. godini u visini od 300.000,00 kn od strane Ministarstva mora, prometa i infrastrukture. U sklopu navedenog održavanja pomorskog dobra povećana je vrijednost projektne dokumentacije za 64.000,00 kn s obzirom da je pored prethodno navedenog projekta sanacije postojećeg gata na rtu Oštro izrađena projektna dokumentacija za sanaciju dijela uvale Carevo.

U programu građenja komunalne infrastrukture za 2022. godinu uvrštena je investicija izgradnja tunera -straža u uvalama Sansovo i Carevo na temelju u međuvremenu donesene Odluke o odabiru prijavljenog projekta u sklopu FLAG natječaja za Mjeru B.1.2. Tunere iz lokalne razvojne strategije u ribarstvu 2014.-2022. FLAG-a Tunera. Ukupna vrijednost projekta je 312.750,00 kn i financiran je sa 100% bespovratnih sredstava. Projekt obuhvaća obnovu tunera na njihovim originalnim pozicijama u uvali Carevo u Kraljevici i u uvali Sansovo u Bakarcu

1. **prijedlog I. izmjena Programa javnih potreba u kulturi za 2022. godinu**

Obrazloženje prijedloga I. izmjena i dopuna Programa javnih potreba u kulturi za 2022. godinu dano je kroz obrazloženje I. Izmjena i dopuna Proračuna za 2022. godinu.

1. **prijedlog I. Izmjena i dopuna Odluke o izvršavanju proračuna Grada Kraljevice za 2022. godinu**

U Odluci u izvršavanju proračuna Grada Kraljevice za 2022. godinu članku 20. dodaje se stavak 9., a koji se odnosi na otplatu glavnice primljenih zajmova iz državnog proračuna u iznosu od 527.000,00 kuna, što se odnosi na beskamatni zajam iz državnog proračuna sukladno Naputku o načinu isplate beskamatnog zajma jedinicama lokalne i područne (regionalne) samouprave.

**TEKST PRIJEDLOGA AKTA**

Tekst prijedloga:

* Odluke o I. Izmjenama i dopunama Proračuna Grada Kraljevice za 2022. godinu
* I. Izmjena i dopuna Programa građenja komunalne infrastrukture za 2022. godinu
* I. Izmjena Programa javnih potreba u kulturi za 2022. godinu
* I. Izmjena i dopuna Odluke o izvršavanju proračuna Grada Kraljevice za 2022. godinu

dostavljen je u prilogu.

**FINANCIJSKA SREDSTVA POTREBNA ZA PROVEDBU AKTA**

Za realizaciju ove odluke osigurana su financijska sredstva.

Gradonačelnik

Dalibor Čandrlić, mag.ing.pp.bs.